5.5.2022
SK
Úradný vestník Európskej únie
C 184/25 Streda 20. októbra 2021
91. domnieva sa, že ďalší rozvoj a udržateľné inovácie v oblasti produkcie rastlinných bielkovín a alternatívnych zdrojov bielkovín v EÚ, ako sú hmyz alebo riasy, je spôsobom, ako účinne riešiť mnohé environmentálne a klimatické výzvy, ktorým poľnohospodárstvo EÚ čelí, ako aj predchádzať odlesňovaniu, strate biodiverzity a zhoršovaniu ekosystému v krajinách mimo EÚ a znižovať súčasnú závislosť Európy od dodávok rastlinných bielkovín; vyzýva Komisiu, aby vychádzala zo svojej správy o vývoji rastlinných bielkovín v Európskej únii (COM(2018)0757) a predložila stratégiu prechodu EÚ na bielkoviny, ktorá sa bude týkať dopytu a ponuky, s cieľom podporiť udržateľnú produkciu bielkovinových plodín vrátane miestnych dodávok krmív a výroby potravín, zvýšiť sebestačnosť EÚ a znížiť globálne vplyvy na životné prostredie a klímu; zdôrazňuje význam zníženia závislosti od dovozu bielkovinových plodín zo zahraničia;
92. pripomína svoju výzvu, aby sa posúdenie všeobecných rizík EÚ rozšírilo do všetkých právnych predpisov s cieľom zabrániť vystaveniu spotrebiteľov nebezpečným látkam v potravinách;
93. pripomína, že profily nutričného zloženia, ktoré sú dávno oneskorené, sú naďalej relevantné a potrebné na splnenie cieľov nariadenia (ES) č. 1924/2006 o výživových a zdravotných tvrdeniach (72); víta oznámenie legislatívneho návrhu na stanovenie profilov nutričného zloženia; poukazuje na to, že mnohé potravinové výrobky vrátane niektorých výrobkov, ktoré sa predávajú deťom, naďalej používajú zdravotné a výživové tvrdenia napriek tomu, že majú vysoký obsah živín vzbudzujúcich obavy; zdôrazňuje, že sa musí vytvoriť spoľahlivý súbor profilov nutričného zloženia s cieľom zakázať využívanie tvrdení o výživovej a zdravotnej hodnote potravín s vysokým obsahom tukov, cukrov a/alebo soli; žiada, aby sa osobitná pozornosť venovala potravinám pre deti a iným špeciálnym potravinám;
94. uznáva, že označenia výživovej hodnoty na prednej strane balenia označili medzinárodné orgány verejného zdravotníctva, ako je Svetová zdravotnícka organizácia, za kľúčový nástroj, ktorý spotrebiteľom pomáha prijať informovanejšie, vyrovnanejšie a zdravšie rozhodnutia pri výbere potravín; zdôrazňuje, že systém označovania výživovej hodnoty na prednej strane balenia, ktorý je v súlade s usmerneniami týkajúcimi sa stravovania a dopĺňa ich, by mal spotrebiteľom pomôcť pri výbere zdravších potravín tým, že im poskytne zrozumiteľné informácie o potravinách, ktoré konzumujú; vyzýva Komisiu, aby zabezpečila vypracovanie povinného a harmonizovaného označovania výživovej hodnoty EÚ na prednej strane balenia na základe spoľahlivých, nezávislých vedeckých dôkazov a preukázaného pochopenia zo strany spotrebiteľov, s otvoreným prístupom pre všetkých účastníkov trhu vrátane malých a stredných prevádzkovateľov, pričom sa zohľadní dodatočná záťaž pre prevádzkovateľov potravinárskych podnikov a odborové zväzy; okrem toho zdôrazňuje, že na uľahčenie porovnávania výrobkov by označovanie malo obsahovať interpretačný prvok s cieľom poskytovať transparentné, porovnateľné a harmonizované informácie o výrobku a malo by byť založené na jednotných referenčných množstvách; vyzýva Komisiu, aby náležite zohľadnila osobitné vlastnosti výrobkov z jednej zložky a výrobkov v rámci európskych systémov kvality (CHOP, CHZO, ZO atď.), najmä pokiaľ ide o nemennosť ich zloženia, pričom zdôrazňuje, že akékoľvek úvahy týkajúce sa možných výnimiek by sa mali zakladať na vedeckých zdôvodneniach; vyzýva na vytvorenie digitálneho systému na poskytovanie dodatočných dobrovoľných informácií o potravinárskych výrobkoch („Eu4healthyfood“) a odporúča, aby sa tieto informácie poskytovali digitálne prostredníctvom kódu QR a spotrebiteľ by ich mohol ľahko vyhľadať;
95. konštatuje, že zdravé výrobky vrátane potravín môžu obsahovať prírodné alebo syntetické zložky, ktoré majú odlišný vplyv na životné prostredie a zdravie spotrebiteľov; vyzýva na zavedenie povinných systémov označovania zdravých výrobkov s uvedením, či je zložka syntetického pôvodu získaná chemickou syntézou, najmä keď existujú prírodné ekvivalenty;
96.
vyzýva Komisiu, aby vypracovala posúdenie zmien správania sa spotrebiteľov, ako je online nákup potravín;
97.
víta iniciatívu Komisie zameranú na zlepšenie označovania pôvodu a jej úvahu o rozšírená na širšiu škálu výrobkov; opakuje svoju výzvu na povinné označovanie pôvodu; zdôrazňuje, že by malo byť komplexné a harmonizované a malo by sa vzťahovať na všetky potravinové výrobky, stravovacie zariadenia, reštaurácie a maloobchod, malo by byť plne overiteľné a vysledovateľné a nemalo by narúšať riadne fungovanie vnútorného trhu; zdôrazňuje, že je potrebné zrevidovať nariadenie o informáciách o potravinách (73) so zameraním na mlieko a mäso ako zložky; vyzýva Komisiu, aby napravila súčasnú prax, keď sa výrobky, ktorých primárne zložky nepochádzajú z miestnych alebo regionálnych zdrojov, môžu ako takéto predávať, ak je pôvod týchto základných zložiek uvedený malým písmom, a aby bol pôvod základných zložiek pre spotrebiteľa
(72) (73)
Ú. v.
EÚ L 404, 30.12.2006, s. 9.
Nariadenie Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom (Ú. v.
EÚ L 304, 22.11.2011, s. 18).